የፊታችን ዕሁድ ወልድያ ላይ ስለሚካሄደው ሰላማዊ ሰልፍ ሀገረ ስብከቱ መግለጫ ሰጥቷል፡፡
ባሕር ዳር፡ መስከረም 6/2012 ዓ.ም (አብመድ) የሰልፉ አስተባባሪዎች ከሚያዘጋጇቸው መልዕክቶች ውጭ ማሳተምም ሆነ ማስተላለፍ እንደማይቻል ሀገረ ስብከቱ አሳስቧል፡፡በኦርቶዶክስ ኃይማኖት ተከታዮች እና በዜጎች ላይ የሚፈጸመውን ግፍና በደል ለማውገዝ ጸሎተ ምህላ እና ሰላማዊ ሰልፍ በወልድያ ከተማ የፊታችን እሁድ መስከረም 11/2012 ዓ.ም ለማካሄድ ዝግጅት ማድረጉን የሰሜን ወሎ ዞን ሀገረ ስበከት አስታውቋል፡፡የሀገረ ስብከቱ ሥራ አስኪያጅ ሊቀ ህሩያን ሃዋዝ ብዙነህ አድማስ ዛሬ በሰጡት መግለጫ የኢትዮጵያ ኦርቶዶክስ ተዋህዶ ቤተ ክርስቲያን ለሀገር ግንባታ ያበረከተችውን አስተዋጽዖ ግምት ውስጥ ያላስገባና በህገ መንግስቱ የተረጋገጠውን የሀይማኖት ነጻነት በሚጻረር መልኩ በተለይ ከቅርብ ጊዜ ወዲህ በቤተ ክርስቲያኗ እና በተከታዮቿ ላይ ግድያ፣ ጥቃት እና ቃጠሎ እየተባባሰ መምጣቱን አመላክተዋል፡፡